Itzun bantz yi ticyꞌeꞌn wutz kꞌej yi templo Jerusalén,
iꞌtz tiemp tetz cheꞌw.
Choꞌn tzun na xon Jesús xe jun galer,
yi cyꞌanl tetz yi templo,
yi na biꞌaj Galer Tetz Salomón.
Cyoqueꞌn tzun chicmonil quib yi eꞌ judiytz teꞌj,
itzun cyaltz:
—Na cabej kacꞌuꞌl tzaweꞌj.
¿Tonaꞌ tzawal sketz yi mero bintzi?
¿I peꞌ aẍaꞌtz yi Cristo yi bixbaꞌnt tan Ryos tan tuleꞌn,
nka quiꞌ?
Yaꞌstzun kloꞌ na kaj kubit,
—cheꞌch tzun bantz tetz.
—Alijt waꞌn scyeruꞌ,
poro qui na cyocsajuꞌ inyol.
Nchaꞌtz yi eꞌchk milawr yi na chintzan tan banleꞌn tan porer Intaj,
na tzan tan ẍchajleꞌn yi claril scyeruꞌ.
Poro yi eꞌ cyeruꞌ,
qui na cyocsajuꞌ,
na nkꞌeꞌtz eꞌuꞌ tajlal yi eꞌ wawun.
Ej nin je jun xtxolbileꞌj yi walnak scyeruꞌ:
Yi eꞌ wetz wawun,
echaꞌn inwiꞌ cyaꞌn.
Ej nin wajskeꞌn chiwutz.
Nchaꞌtz eꞌ cyetz,
xomcheꞌ sweꞌj.
Swakꞌeꞌ jun itzꞌajbil scyetz yi qui bajsbeꞌn tetz.
Quil chisotz cyeraꞌtz.
Nin cyaꞌl nin jun yi nink xcyeꞌ tan majleꞌn len jun tinkꞌab.
Akꞌij cheꞌt tan Intaj swetz,
nin cyaꞌl nin jun yi nink xcyeꞌ tan chimajleꞌn len tkꞌab iꞌ,
na quiꞌc nin jun yi mas cham swutz iꞌ.
Ej nchaꞌtz,
yi in wetz tu Intaj,
junit oꞌ,
—stzun iꞌ scyetz.
Cyoqueꞌn tzun yi eꞌ judiy tan sicyꞌleꞌn cꞌub tan cyoqueꞌn kloꞌ tan cꞌoxleꞌn Jesús.
Poro nintzun ben tlol Jesús scyetz:
—Ẍchiwutz cuninuꞌ yi ja bnix wiꞌnin eꞌchk takleꞌn balaj waꞌn tan porer Intaj.
¿Naꞌ scyetz jun scyeri eꞌchk takleꞌnaꞌtz yi minjuch wil teꞌj yi chocoponuꞌ tan incꞌoxleꞌn tan cꞌub?
—Nkꞌeꞌtz tan paj yi eꞌchk takleꞌn balaj yi maban,
itzunk awilaꞌs yi kocopon tan acꞌoxleꞌn tan cꞌub.
Ma na tan paj yi eꞌchk yol yi na cẍtzan tan yolcheꞌn,
yi na el kꞌej Ryos taꞌn.
Aẍ tuꞌ jun sloj wunak,
poro na awocsaj awib tetz Ryos,
—cheꞌch tetz.
—Je yol Ryos talnakeꞌj.
Tzꞌibaꞌnt cyen tul chileyuꞌ.
Chin clar cunin na tal:
‘Eꞌ cuꞌnuꞌ ryos.’
Yaꞌstzun yol yi tzꞌibaꞌnt cyen.
Quil scꞌul yi quiꞌk kocsaj yi yol yi tzꞌibaꞌnt cyen,
na ja chibiꞌaj ryos yi eꞌ yi ja cyocsaj yol Ryos tentz.
¿Nxac tzun yi na cyaluꞌ swetz yi na chintzan tan telseꞌn kꞌej Ryos tan tuꞌ yi nwal scyeruꞌ yi in Cyꞌajl Ryos?
wech na jatxij chint,
nin chakij chint taꞌn tan inxconeꞌn tetz.
Yi ko nkꞌeraꞌtz yi tajbil Intaj yi na chintzan tan banleꞌn,
qui bin cyocsajuꞌ inyol.
Na chintzan tan banleꞌn yi tajbil Intaj,
poro yi eꞌ cyeruꞌ qui na cyocsajuꞌ yi in Cyꞌajl iꞌ.
Siquier nink yi eꞌchk milawr nink cyocsajuꞌ,
tan teleꞌn chitxumuꞌ tetz yi junit oꞌ tu Intaj,
—stzun iꞌ bantz scyetz.
Oqueꞌn nin tzun kloꞌ ban Jesústz cyaꞌn xetzeꞌ,
poro qui txꞌamxij cyaꞌn.
Choꞌn tzun pakxeꞌn Jesústz lilen jalaj icyꞌen yi aꞌ Jordán.
Choꞌn tzun cyajeꞌn cyen tul yi amaꞌl kale oqueꞌt Waꞌn tan jeseꞌn aꞌ ẍchiwiꞌ wunak.
Poro wiꞌnin wunak eꞌ ẍchaꞌk tan tbiteꞌn yol Jesús,
ej nin cyaltz:
—Yi Waꞌn,
quiꞌc nin jun milawr bnix taꞌn,
poro cyakil yi eꞌchk yol yi yolnak iꞌ te yajeꞌj,
bintzinin teꞌtz,
—cheꞌch tzun cobox tkant.
Le yi jun luwaraꞌtz wiꞌnin wunak cyocsaj yi Jesús iꞌ yi Cristo.